Valstu SNS ir procentuāli lielākā SNS grupa ES. ES kopumā ir vairāk nekā 11 100 valstu SNS. 15 dalībvalstis ir ziņojušas par valstu SNS. Kā norādīts 1. attēlā, valstu SNS skaits pārsniedz pusi no visu SNS skaita astoņās dalībvalstīs. Procentuālā ziņā otra lielākā grupa ES ir biržas sarakstos kotēti uzņēmumi, kuri veido lielāko daļu no visām SNS 15 dalībvalstīs.

Šajā ziņojumā veiktā analīze pamatojas uz informāciju, ko Komisija saņēma no VKI un EKT. Tā galvenokārt attiecas uz 2015. gadu, un informācija tika apkopota 2016. gadā, pamatojoties uz noteiktu tirgus rādītāju izlasi. Komisija veica sagatavošanas, konsolidācijas un validācijas darbu, cieši sadarbojoties ar Eiropas Revīzijas pārraudzības struktūru komiteju (Committee of European Auditing Oversight Bodies — CEAOB).

Regula paredz uzlabot revīzijas kvalitāti un veicināt konkurenci revīzijas tirgū. Tās 27. pants ir līdzeklis, lai efektīvi un regulāri uzraudzītu atbilstību šiem mērķiem. 27. pantā ir aplūkota tālāk minēto ES tirgus aspektu uzraudzība tādu obligāto revīzijas pakalpojumu sniegšanas jomā, kuras tiek veiktas SNS: a) tirgus koncentrācijas pakāpe; b) riski revīzijas kvalitātei un pasākumi to novēršanai; c) revīzijas komiteju darba rezultāti.

Viens no regulas galvenajiem mērķiem ir konkurētspējīgs tirgus obligāto revīziju pakalpojumiem, kurā SNS struktūrām ir pieejama pietiekama apstiprināto revidentu vai uzņēmumu izvēle. 27. pantā noteiktā prasība izvērtēt tirgus koncentrācijas pakāpi tādu obligāto revīziju tirgū, kas tiek veiktas SNS, liecina par to, cik nozīmīgs ir šis mērķis. Tāpēc šī sadaļa paredz noteikt pamatu progresa novērtēšanai šajā jomā turpmākos tirgus uzraudzības ziņojumos.

Revīzijas uzņēmumu, kas veic revīziju SNS, kopējais apgrozījums 25 ES dalībvalstīs (nav pieejama informācija par Bulgāriju, Franciju un Spāniju) ir apmēram EUR 31 miljards. Tomēr informācija par dalībvalstīm liecina par atšķirībām ES. Astoņās dalībvalstīs kopējais visu to revīzijas uzņēmumu apgrozījums, kas veic revīziju SNS, pārsniedz EUR 1 miljardu, bet 11 dalībvalstīs tas ir mazāks par EUR 100 miljoniem. Tikai AK vien revīzijas uzņēmumu apgrozījums, kas veic revīziju SNS, sasniedz apmēram pusi no kopējā šādu uzņēmumu apgrozījuma 25 dalībvalstīs. Vācija un Nīderlande ir lielākie tirgi pēc AK (skatīt 2. attēlu).

Apmēram 5 % no visiem ES reģistrētiem revīzijas uzņēmumiem veic obligātās revīzijas SNS. Mazāk nekā trešā daļa no katrā dalībvalstī reģistrētiem revīzijas uzņēmumiem veic revīziju SNS, izņemot Grieķiju (70 %), Bulgāriju (55 %) un Slovākiju (34 %). Nīderlandē, AK, Dānijā un Īrijā šis rādītājs ir mazāks par 2 %.

“Lielā četrinieka” vidējā tirgus daļa ir gandrīz 70 % obligāto revīziju, kas tiek veiktas SNS, skaita ziņā (pamatojoties uz informāciju no 28 dalībvalstīm). Apgrozījuma ziņā to vidējā tirgus koncentrācija ir apmēram 80 % (pamatojoties uz informāciju no 21 dalībvalsts). “Lielais četrinieks” veido koncentrētu oligopolu 11 dalībvalstīs obligāto revīziju skaita ziņā (skatīt 3. attēlu) un 15 dalībvalstīs apgrozījuma ziņā. Kā liecina 4. attēls, “lielā četrinieka” apvienotā tirgus daļa apgrozījuma ziņā pārsniedz 90 % sešās dalībvalstīs. Attiecībā uz obligāto revīziju skaitu “CR4” ir lielāks apvienotās koncentrācijas koeficients nekā “lielajam četriniekam” septiņās dalībvalstīs, bet attiecībā uz apgrozījumu — piecās dalībvalstīs. Tāpēc vairumā dalībvalstu “lielajā četriniekā” ietilpst četri lielākie revīzijas uzņēmumi.

Lai gan šis ziņojums galvenokārt pievēršas ar SNS saistītai informācijai, VKI tika arī aicinātas sniegt informāciju, kas nav saistīta ar SNS. Nolūks bija piedāvāt plašāku un visaptverošāku ieskatu situācijā valsts līmenī.

Kvantitatīvs novērtējums

Tika izmantota virkne rādītāju, lai aprakstītu situāciju:

- pārbaudīto obligāto revīzijas uzdevumu (lietu) skaits;

- pārbaudīto revīzijas uzņēmumu skaits;

- to revīzijas uzņēmumu skaits, kam tika pārbaudītas uzņēmuma līmeņa procedūras;

- uzdevumu/lietu pārbaužu skaits, kurās bija vismaz viens konstatējums; un

- uzņēmuma līmeņa pārbaužu skaits, kurās bija vismaz viens konstatējums.

Tomēr netika panākta vienošanās par kopēju “konstatējuma” definīciju šīs konkrētās informācijas apkopošanas vajadzībām. Tā vietā VKI tika lūgts sniegt definīciju vai norādīt izmantotās kategorijas.

7. attēls. Kvalitātes nodrošināšana ES

Tā kā parasti SNS struktūru skaits ir daudz mazāks nekā citu struktūru skaits, kā bija sagaidāms, VKI ziņoja par daudz lielāku kvalitātes nodrošināšanas pasākumu biežumu struktūrās, kas nav SNS, gan attiecībā uz pārbaužu, gan konstatējumu skaitu. Vidēji tas atbilst apmēram 90 % no visām kvalitātes nodrošināšanas pārbaudes darbībām ES līmenī. Tomēr 12 dalībvalstīs SNS pārbaužu procentuālais īpatsvars svārstās no 10 līdz 50 % no kopējā pārbaužu skaita. 10 dalībvalstis ziņoja par līdzīgu diapazonu SNS konstatējumiem. Divās dalībvalstīs vairāk nekā 80 % no visām pārbaudēm un konstatējumiem attiecas uz SNS. Lielākajā daļā gadījumu inspekciju un kvalitātes nodrošināšanas pārbaužu skaits atbilst vietējā tirgus lielumam un ir proporcionāls tam.

Kvalitatīvs novērtējums

ES līmenī tika konstatētas trīs plaši izplatītas problēmas. Tās ir:

i) iekšējās kvalitātes kontroles sistēmu trūkumi;

ii) atsevišķu revīzijas uzdevuma aspektu nedokumentēšana;

iii) pietiekamu revīzijas pierādījumu trūkums par to, ka veikts pilnīgs revīzijas novērtējums.

Ir arī dažādas citas problēmas, kas attiecas tikai uz dažām dalībvalstīm. Šīs problēmas atspoguļo dažādo tirgu īpašo struktūru, piemēram: i) konstatējumi par grupu revīzijām mazākās dalībvalstīs; ii) jautājumi, kas saistīti ar uzdevumu kvalitātes kontroles pārbaudēm dalībvalstīs ar stingrāku revīzijas praksi; iii) jautājumi, kas saistīti ar apmācību dalībvalstīs, kur nav tik plaša revīzijas pārbaužu pieredze.

Nepieciešamība pieņemt pasākumus risku mazināšanai

Valstu ziņojumos bija arī aprakstīti veiktie novēršanas un turpmākie pasākumi. Analīze liecina, ka visbiežāk izmanto ieteikumus, tad rājienus un turpmākus pasākumus, kuru laikā uzņēmumiem ir jāapliecina, ka tie ir veikuši nepieciešamās darbības. Tikai nelielā skaitā nopietnu gadījumu ir tikušas piemērotas sankcijas.